钦定古今图书集成/明伦汇编/皇极典/第204卷 > 《肃宗皇帝即位册文》贾至
## 钦定古今图书集成/明伦汇编/皇极典/第204卷 > 《肃宗皇帝即位册文》贾至

维天宝十五载，岁次丙申，七月癸丑朔十二日甲子，
皇帝若曰：“咨尔元子某，惟天为大，惟人君则之。顺乃
德故舜禹揖让而履皇极；咈乃道故丹朱、商均不能
保鸿业。是以启有惠迪，而夏嗣焉；隋有乱纪，而唐受
焉。五圣之御极，皆以勤俭兢业，日慎一日，故能享祚
长久，垂庆无穷。洎于六叶，恭位四纪，厌于勤倦，缅慕
《汾阳》，当保静怡神，思我烈祖元素之道。是用命尔元
子某，当位嗣统。”於戏！尔有忠孝之诚，极于君父；尔有
友爱之义，信于兄弟。尔有仁恕之行，通于神明。尔有
戡难之才，彰于兆庶。予懋乃懿绩，嘉乃神武，天之历
数在尔躬。汝惟推诚，祸乱将冀尔而能清。尔惟从谏，
社稷将冀尔而复宁。佞言惟疵，直言惟师。任贤勿贰，
去邪勿疑。民非后孰理？后非贤，罔与守邦。钦哉！慎乃
有位，无忝我祖宗之丕烈矣。